Urmareste Modifică dimensiunea fontului: Play

Craiova, 5 mai /Agerpres/ - Fostul premier Victor Ponta a afirmat joi seara, la evenimentul organizat de PSD Dolj pentru lansarea candidatului partidului pentru Primăria oraşului Filiaşi, că "sunt multe lucruri pe care România le pierde anul acesta".



"Anul trecut a luat 5 miliarde de euro, anul acesta ia zero. Anul trecut am plătit toate subvenţiile mărite la timp la agricultură, anul acesta nu s-au plătit, anul trecut am mărit cu 25% salariile şi pentru profesori, şi pentru medici, anul acesta nu se măreşte cu nimic. (...) Oamenii acum pot să vadă diferenţa: noi avem aşa, un blestem al nostru, al României, ăla cu Meşterul Manole: tot ce construim ziua, dărâmăm noaptea", a afirmat Ponta.



Ponta a menţionat în context că "se doreşte distrugerea Complexului Energetic Oltenia în aşa fel încât să nu mai producem energie nici la Turceni, nici la Rovinari, nici la Işalniţa şi s-o cumpărăm din străinătate" şi le-a cerut colegilor de partid din Dolj să câştige alegerile locale.



"Astea sunt lucruri pe care foarte greu le mai reparăm în anii care urmează. Sunt proiecte pe care le-am început şi nu le continuăm în această perioadă. Există însă o singur soluţie şi soluţia o aveţi dumneavoastră: vreau să câştigaţi alegerile locale aici la Dolj şi în alte locuri din ţară...", a mai spus Ponta, la lansarea candidatului PSD pentru Primăria Filiaşi, actualul viceprimar Costeluş Gheorghe Ilie.



La eveniment au participat şi vicepreşedintele PSD Lia Olguţa Vasilescu, deputatul Claudiu Manda - preşedintele PSD Dolj, Ion Prioteasa - preşedintele CJ Dolj. AGERPRES / (A - autor: Maria Mitrică, editor: Marius Frăţilă)